จับตา MINT ไตรมาส 3 “เทิร์นอะราวด์” กำไรทะลุ 2 พันล้าน!
โบรกประสานเสียงเชียร์ “ซื้อ” MINT เป้าสูง 35.80 บ. คาดไตรมาส 3 “เทิร์นอะราวด์” กำไรแตะ 2-2.5 พันล้าน หลังกำไร “NH Hotel” ไตรมาส 3/65 ฟื้นตัวดีมาก
โบรกประสานเสียงเชียร์ “ซื้อ” MINT เป้าสูง 35.80 บ. คาดไตรมาส 3 “เทิร์นอะราวด์” กำไรแตะ 2-2.5 พันล้าน หลังกำไร “NH Hotel” ไตรมาส 3/65 ฟื้นตัวดีมาก
16 พ.ย. 2565

บล.ดาโอ (ประเทศไทย) ระบุในบทวิเคราะห์ว่า มีมุมองบวกต่อ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT โดย NH บริษัทลูกของ MINT ที่เป็นโรงแรมที่ยุโรป ได้ประกาศกำไรสุทธิไตรมาส 3/65 สูงถึง 2.6 พันล้านบาท ทำให้งบ MINT ที่จะออกวันนี้ (10 พ.ย.65) ดีกว่าคาด
โดยกำไรสุทธิของ NH ในไตรมาส 3/65 ฟื้นตัวได้ดีมากเมื่อเทียบจากช่วงเดียวกันของปีก่อน ที่ขาดทุน 1.1 พันล้านบาท และเพิ่มขึ้น 16% จากไตรมาสก่อน เป็นการฟื้นตัวที่มากกว่าตลาดคาด เพราะมีการขาย 2 asset rotation ออกไปได้กำไรพิเศษเข้ามาช่วย 26 ล้านยูโร หรือคิดเป็น 900 ล้านบาท ทำให้กำไรปกติอยู่ที่ 47 ล้านยูโร หรือคิดเป็น 1.6 พันล้านบาท เพิ่มขึ้นจากงวดเดียวกันของปีก่อนที่ขาดทุน 1.1 พันล้านบาท แต่ลดลง 26% จากไตรมาสก่อน ทั้งนี้มีรายได้ต่อห้องพักเพิ่มขึ้นได้ดีที่ 9% เมื่อเทียบกับปี 62 ขณะที่รายได้รวมมากกว่าก่อนโควิดถึง 18% จากปี 62 แล้ว หรือเพิ่มขึ้น 88% จากงวดเดียวกันของปีก่อน และ เพิ่มขึ้น 1% จากไตรมาสก่อน
ทั้งนี้จึงมีมุมมองเป็นบวกต่อ MINT จากกำไรสุทธิของ NH ที่ออกมาฟื้นตัวได้อย่างโดดเด่น ซึ่งจะส่งผลให้กำไรสุทธิของ MINT ในไตรมาส 3/65 มีโอกาสออกมาที่ระดับราว 2-2.5 พันล้านบาท ซึ่งมากกว่าตลาดคาดกันที่ 1.3 พันล้านบาท และทางฝ่ายวิจัยคาดที่ 1.6 พันล้านบาท และถือเป็นการฟื้นตัวได้ดีแม้ว่าจะผ่านช่วง Peak season ที่ยุโรปไปแล้ว ทำให้คาดว่ากำไรสุทธิของ MINT ที่งบจะออกในวันนี้จะดีกว่าที่ตลาดและทางฝ่ายวิจัยคาด โดยยังคงคำแนะนำเป็น “ซื้อ” ราคาเป้าหมายปี 66 ที่ 34 บาท
ขณะเดียวกัน บล.เมย์แบงก์ (ประเทศไทย) ระบุในบทวิเคราะห์ว่า NH Hotel รายงานกำไรไตรมาส 3/65 ขยายตัวโดดเด่นสู่ระดับ 2.6 พันล้านบาท จากขาดทุน 1.1 พันล้านบาท จากงวดเดียวกันของปีก่อน ซึ่งคาดจะช่วยกระตุ้นจิตวิทยาเชิงบวกต่อแนวโน้มกำไรของ MINT ในช่วงไตรมาส 3/65 เติบโตเด่นเช่นกัน แนะนำราคาเป้าหมาย 35 บาท
ส่วนบล.ทรีนีตี้ ระบุในบทวิเคราะห์ว่า คาด MINT จะรายงานกำไรสุทธิไตรมาส 3/65 ที่ 1.58 พันล้านบาท และสามารถพลิกมีกำไรจากขาดทุน 435.60 ล้านบาท ในไตรมาส 3/64 โดยผลประกอบการแข็งแกร่งขึ้นในทุกลุ่มธุรกิจ แนะนำราคาเป้าหมาย 35.80 บาท
ด้านบล.อินโนเวสท์ เอกซ์ ระบุในบทวิเคราะห์ว่า คาดผลประกอบการงวดไตรมาส 3/65 ของ MINT จะดีขึ้นจากงวดเดียวกันของปีก่อน จากการฟื้นตัวต่อเนื่องของธุรกิจโรงแรมและธุรกิจร้านอาหาร และเพิ่มขึ้นจากไตรมาสก่อน จากการดำเนินงานในยุโรปที่ยังเติบโต